Michelle Pfeiffer

**Mišel Mari Fajfer** (, IPA: ) je američka glumica rođena 29. aprila 1958, u Santa Ani (Kalifornija, SAD). Karijeru je počela ranih osamdesetih, da bi veću pažnju privukla ulogom u filmu Lice sa ožiljkom. Poznata je po filmovima Doba nevinosti, Jednog lepog dana i Opasni umovi. Uloga madam de Turvel u drami Opasne veze donela joj je nagradu BAFTA za najbolju sporednu glumicu i prvu nominaciju za Oskar. Za uloge u filmovima Fantastična braća Bejker i Polje ljubavi nominovana je za Oskar za najbolju glavnu glumicu. Dobitnica je Srebrnog medveda i zvezde na Holivudskoj stazi slavnih.

Filmovi Mišel Fajfer, od kojih veliki broj čine kostimirane drame, zaradili su preko 2.150.000.000 dolara. Fajferova je početkom veka otišla na dužu pauzu, kako bi se posvetila porodici. U žižu javnosti vratila se nekoliko godina kasnije, zahvaljujući mjuziklu Lak za kosu i romantičnoj drami Dragi.

## Detinjstvo
Rođena je u Santa Ani u porodici Ričarda Fajfera, trgovca klima-uređajima i Done Taverne, domaćice. Pored starijeg brata Rika ima još dve mlađe sestre - Didi (koja je takođe glumica) i Lori. Sa očeve strane ima nemačko, a sa majčine strane švajcarsko i švedsko poreklo. Pohađala je srednju školu *„Fauntin Vali“ (Fountain Valley High School)*, te univerzitet *„Golden Vest komjuniti“ (Golden West Community College)*. Nakon pobede na takmičenju za *Mis okruga Orindž*, učestvovala je na takmičenju za *Mis Kalifornije*, ali nije osvojila titulu. Posle toga unajmila je agenta koji joj je nalazio male uloge u filmovima, serijama, reklamama i na televiziji.

## Karijera
### Prvi filmovi
Fajferova je prve uloge igrala u tv-serijama početkom osmdesetih, da bi prvu ulogu na filmu dobila u *„Holivudskim vitezovima“*, pored Fren Drešer. Pošto kritika nije bila zadovoljna njenim izvedbama, odlučila je da uzima časove glume. Istovremeno je snimala tri tv-filma, od kojih je jedan bio i rimejk drame *„Sjaj u travi“*. Potom je dobila prvu glavnu ulogu, u filmu *„[[Grease 2|Briljantin 2]]“*. Videvši je u tom mjuziklu, Brajan de Palma je odlučio da je odbije na kastingu za svoj triler *„[[Scarface|Lice sa ožiljkom]]“*. Međutim, na zahtev producenta morao je baš nju da odabere za ulogu Elvire Henkok. Tada je Fajferova dobila prve pozitivne kritike i na sebe skrenula pažnju režisera koji su je samo smatrali plavokosom lepoticom i nisu je želeli u svojim filmovima. Nakon *„Lica sa ožiljkom“*, Mišel je glumila u nekoliko niskobudžetnih filmova, ali i u velikom bioskopskom hitu *„[[The Witches of Eastwick (film)|Veštice iz Istvika]]“*, zajedno sa Šer i Suzan Sarandon.

### Uspeh kod filmskih kritičara: „Opasne veze“

Mišel Fajfer je 1988. godine igrala Andželu de Marko, udovicu jednog njujorškog gangstera u filmu *„[[Married to the Mob|Udata za mafiju]]“*. Za ovu ulogu, za koju je nominovana za svoj prvi Zlatni globus, morala je da uvežba bruklinski akcenat. Zatim je tumačila madam de Turvel u filmu *„[[Opasne veze (razvrstavanje)|Opasne veze]]“*, snimljenom po romanu Šoderloa de Lakloa. U ulozi markize i vikonta bili su, tada već velike zvezde, Glen Klous i Džon Malkovič. Ipak, Mišel je dobila najviše pohvala filmskih kritičara. Za njenu interpretaciju madam de Turvel rečeno je da je *„najneupadljivija ali i najteža, jer je najteže igrati ženu punu vrlina“.* *„Ali Mišel je dovoljno pametna da to i ne pokušava. Njena porcelanska lepota kože, i način na koji je koristi, je sredstvo koje odražava njenu duhovnost“* - rekao je Hol Hajnson iz *[[The Washington Post|Vašington posta]]*. Drugi put je bila nominovana za Zlatni globus, a prvi put za Oskar za najbolju sporednu glumicu, međutim nije dobila nijednu od ove dve nagrade. Ipak, dobila je nagradu BAFTA.
Sledeće godine igrala je Suzi u filmu *„[[The Fabulous Baker Boys|Fantastična braća Bejker]]“*, pored Džefa Bridžiza. Ovu ulogu je spremala četiri meseca, da bi za nju dobila Zlatni globus za najbolju glavnu glumicu. Međutim nije dobila nagradu BAFTA i Oskar za najbolju glavnu glumicu za koje je bila nominovana, iako je bila favorit. Rodžer Ebert iz *Chicago Sun-Times-a* uporedio je sa Ritom Hejvort u *„[[Gilda|Gildi]]“* i sa Merilin Monro u *„[[Some Like It Hot|Neki to vole vruće]]“*.

### Međunarodna slava: „Doba nevinosti“
Fajferova je nastavila svoj put ka vrhu Holivuda, birajući ali i odbijajući najrazličitije uloge. Tako se 1990, našla u ulozi Kaće Orlove, pored Šona Konerija, u *„[[The Russia House (film)|Ruskoj kući]]“*. Sledeće godine, igrala je konobaricu u filmu *„[[Frankie and Johnny (1991 film)|Frenki i Džoni]]“*, sa Alom Pačinom. Mnogi su smatrali da je Mišel Fajfer, zbog svoje lepote, pogrešan izbor za jednu *običnu konobaricu*. Proteste povodom toga izrazila je čak i Keti Bejts, koja je igrala Frenki na Brodveju. Za oba filma bila je nominovana za Zlatni globus za najbolju glavnu glumicu.

Treći put je nominovana za Oskar, za ulogu ekscentrične domaćice iz Dalasa, koja je opsednuta Žaklinom Kenedi, u filmu *„[[Love Field (film)|Polje ljubavi]]“*. Međutim, ni tada nije dobila Oskara, kao ni peti Zlatni globus za koji je bila nominovana. Ipak, žiri Berlinala nagradio je *„Srebrnim medvedom“*. Iste godine bila je Žena-mačka, u nastvaku *„[[Batman Returns|Povratak Betmena]]“*. Za ovu ulogu trenirala je borilačke veštine i kik boks. Martin Skorseze joj je sledeće godine dodelio ulogu grofice Elen Olenske u romantičnoj drami *„[[The Age of Innocence (film)|Doba nevinosti]]“*. Šesti put je bila nominovana za Zlatni globus, a na Filmskom festivalu u Veneciji dobila je nagradu *„Elvira Notari“* za izvrstan doprinos filmskoj umetnosti.

Godine 1994, snimila je horor *„[[Wolf (film)|Vuk]]“* sa Džekom Nikolsonom u glavnoj ulozi, zatim dramu *„[[Dangerous Minds|Opasni umovi]]“*, gde je bila u ulozi profesorke književnosti i razrednog starešine jednog problematičnog razreda. U to vreme igrala je i u dve komercijalno vrlo uspešne romanse: u *„[[Up Close & Personal|Nešto sasvim lično]]“* sa Robertom Redfordom i u *„[[One Fine Day (film)|Jednog lepog dana]]“* pored Džordža Klunija. U filmu *„[[The Deep End of the Ocean (film)|Na samom dnu okeana]]“* bila je u ulozi žene čiji sin nestaje u gužvi, u hotelskom lobiju, a u filmskoj adaptaciji *„[[San letnje noći (film)|Sna letnje noći]]“* u ulozi Titanije. Početkom milenijuma, igrala je u psihološkom hororu *„[[Duhovi prošlosti]]“*, koji je zaradio više od 290.000.000 dolara. Iz tog perioda potiču i dva animirana filma, za koje je pozajmila glas. To su *„[[The Prince of Egypt|Princ Egipta]]“*, o Mojsiju i izbavljenju Jevreja iz Egipta, i *„“*. Pre nego što je prestala sa snimanjem na neko vreme, glumila je u dramama *„[[I Am Sam|Zovem se Sem]]“* i *„[[White Oleander (film)|Beli oleander]]“*. Za ovu poslednju, rekli su da je *„najkompleksnija u njenoj karijeri“* i da je Mišel istovremeno *„Olimpska zavodnica, neodoljiva i dijabolična.“* Pored toga, Fajferova je prvi put nominovana za nagradu Udruženja glumaca za najbolju sporednu glumicu.

### Povratak: „Dragi“
Nakon četvorogodišnje pauze, tokom koje se, kako kaže, posvetila deci i suprugu, Mišel se *vratila na filmsko platno* sa dve uloge negativca: kao Velma fon Tisl u filmskoj adaptaciji brodvejskog hita *„[[Lak za kosu (film)|Lak za kosu]]“*, i kao drevna čarobnica Lamija u fantaziji *„[[Zvezdana prašina]]“*, sa Kler Dejns. Prihvatila je i uloge u romantičnoj komediji *„[[I Could Never Be Your Woman|Nikada neću biti tvoja]]“* i u drami *„[[Personal Effects|Lični efekti]]“* sa Keti Bejts. Sa Bejtsovom je sarađivala i dve godine kasnije u filmu *„[[Chéri (film)|Dragi]]“*, reditelja Stivena Frirsa, sa kojim je uradila *„[[Opasne veze (razvrstavanje)|Opasne veze]]“*. *Dragi* je kostimirana drama o životu pariske kurtizane Lee. Film je bio nominovan za Zlatnog medveda na Berlinskom filmskom festivalu. Londonski *[[The Times]]* je objavio da je gluma Fajferove *„magnetska i suptilna“*, a da je *„njena nonšalancija samo maska za ranjivost i tugu.“* Rodžer Ebert je rekao da je *„fascinantno posmatrati kako Fajferova kontroliše svoje izraze lica tokom scena bola“*, dok je Kenet Tjuran iz*[[Los Anđeles tajms]]a* pohvalio *„scene koje je nemoguće opisati rečima, kada kamera uhvati Leu samu u njenom bolu koji krije od sveta.“* Rekao je još da je njen performans *„oplemenjen i delikatan“* i da je *„podsetnik na to koliko nam je nedostajala svih ovih godina.“*

### 2010 - danas
Fajferova je 2010. godine prihvatila uloge u porodičnim dramama *„[[Doček Nove godine (film)|Doček Nove godine]]“* i *„[[People Like Us (film)|Dobrodošli u porodicu]]“*. Mišel će takođe igrati Elizabet Kolins, matrijarha stare vampirske porodice, u visokobudžetnom gotičkom hororu *„[[Mračne senke]]“*. Ovde pored nje glume i Džoni Dep i Helena Bonam Karter, a premijera filma je zakazana za 11. maj 2012. godine.

### Rad u pozorištu
Prvi nastup u pozorištu Fajferova je imala 1989, kao Olivija u Šekspirovoj drami *„Dvanaesta noć“*. U ulozi Malvolija je bio Džef Goldblum. Frenk Rič iz *„[[The New York Times|Njujork tajmsa]]“* je rekao da je Mišel Fajfer (tada zvezda u usponu) *„primer kako mlade i talentovane glumice mogu biti zloupotrebljene od strane onih koji su samo željni statusa zvezde“*.

## Privatni život
### Ljubavni život
Fajferova se udala za glumca Pitera Hortona iz Los Anđelesa kada je imala dvadeset dve godine. Nja njihovom medenom mesecu saznala je da je dobila glavnu ulogu u nastavku *„Briljantina“*. Odlučili su da se rastanu 1988, a razveli su se dve godine kasnije. Horton je kasnije rekao da je za razlaz kriva njihova prevelika posvećenost karijeri. 
Godine 1993, Mišeline prijateljice su joj zakazale *sudar* sa scenaristom i producentom Dejvidom Kelijem, ali pošto je taj sastanak sticajem okolnosti postao grupni događaj, njih dvoje jedva i da su progovorili jedno sa drugim. Sledeće nedelje Keli je izveo u bioskop, gde se davao Kopolin *„[[Dracula (1992 film)|Drakula]]“*, i tada su počeli da se zabavljaju. Venčali su se 13. novembra iste godine.
### Deca
Fajferova i Keli imaju dvoje dece - Klaudiju i Džona. Pre nego što je upoznala Dejvida, Mišel je pokrenula proces za usvajanje deteta. Tako je Klaudija Rouz, koja je dete jedne siromašne njujorške medicinske sestre, zvanično postala Mišelina kćerka u martu 1993. godine. U avgustu 1994, Fajferova je rodila Džona Henrija.

## Filmografija

### Posao na televiziji

## Poznati glumci sa kojima je sarađivala

* Fren Drešer *(„Vitezovi Holivuda“)*
* Al Pačino *(„Lice sa ožiljkom“)* i *(„Frenki i Džoni“)*
* Šer *(„Veštice iz Istvika“)*
* Suzan Sarandon *(„Veštice iz Istvika“)*
* Džek Nikolson *(„Veštice iz Istvika“)* i *(„Vuk“)*
* Alek Boldvin *(„Udata za mafiju“)*
* Mel Gibson *(„Zora za očajnika“)*
* Kurt Rasel *(„Zora za očajnika“)*
* Glen Klous *(„Opasne veze“)*
* Džon Malkovič *(„Opasne veze“)*
* Uma Terman *(„Opasne veze“)*
* Kijanu Rivs *(„Opasne veze“)*
* Džef Bridžiz *(„Fantastična braća Bejker“)*
* Šon Koneri *(„Ruska kuća“)*
* Majkl Kiton *(„Povratak Betmena“)*
* Danijel Dej-Luis *(„Doba nevinosti“)*
* Vinona Rajder *(„Doba nevinosti“)*
* Kejt Blančet *(„Opasni umovi“)*
* Helen Hant *(„Opasni umovi“)*
* Kevin Kostner *(„Opasni umovi“)*
* Robert Duval *(„Opasni umovi“)*
* Alfred Molina *(„Opasni umovi“)*
* Robert Redford *(„Nešto sasvim lično“)*
* Kler Dejns *(„Za Džilijan, na njen 37. rođendan“)* i *(„Zvezdana prašina“)*
* Džordž Kluni *(„Jednog lepog dana“)*
* Džesika Lang *(„Hiljadu jutara zemlje“)*
* Kolin Fert *(„Hiljadu jutara zemlje“)*
* Sandra Bulok *(„Princ Egipta“)*
* Helen Miren *(„Princ Egipta“)*
* Val Kilmer *(„Princ Egipta“)*
* Rejf Fajns *(„Princ Egipta“)*
* Kristijan Bejl *(„San letnje noći“)*
* Kevin Klajn *(„San letnje noći“)*
* Stenli Tuči *(„San letnje noći“)*
* Harison Ford *(„Duhovi prošlosti“)*
* Brus Vilis *(„Priča o nama“)*
* Šon Pen *(„Zovem se Sem“)*
* Dajana Vist *(„Zovem se Sem“)*
* Rene Zelveger *(„Beli oleander“)*
* Ketrin Zita-Džouns *(„Sinbad: legenda sedam mora“)*
* Bred Pit *(„Sinbad: legenda sedam mora“)*
* Robert de Niro *(„Zvezdana prašina“)*
* Džon Travolta *(„Lak za kosu“)*
* Keti Bejts *(„Lični efekti“)* i *(„Dragi“)*

## Reference

## Vanjske veze

*